NVG tevrede met straf vir man wat ietermagog wou smousFoto ter illustrasie. (Foto: Darren Pietersen) Die Nasionale Vervolgingsgesag (NVG) het sy tevredenheid uitgespreek met die straf wat ŉ man opgelê is wat ŉ ietermagog probeer verkwansel het. Die Mhala-streekhof het Vincent Nyathi agt jaar direkte tronkstraf opgelê nadat hy skuldig bevind is daaraan dat hy die ietermagog, ŉ bedreigde spesie, in 2018 gesteel het. Nyathi is in Rietboklaagte naby Acornhoek in Mpumalanga aangekeer nadat die polisie ŉ wenk ontvang het dat hy in besit van ŉ ietermagog is. Hulle het op sy huis toegeslaan en die diertjie in ŉ drom in ŉ agterkamer gevind, het Monica Nyuswa, woordvoerder van die NVG in Mpumalanga, gesê. Nyathi het onskuldig gepleit en al die bewerings teen hom ontken. Landdros Elmarie Theron het hom egter skuldig bevind en agt jaar lank tronk toe gestuur. “Die staat het ter strafverswaring aangevoer ietermagogs loop die risiko om uit te sterf en daarom moet ŉ lang tronkstraf opgelê word. Ietermagogs is die diere wat wêreldwyd die meeste gesmokkel word. Hulle skubbe word in tradisionele medisyne gebruik en die vleis is ŉ fynproewershappie in China,” het Nyuswa gesê. “Die NVG is tevrede met die vonnis. Dit stuur ŉ boodskap aan die samelewing dat daar streng opgetree sal word as enige leed aan ŉ bedreigde spesie gedoen word.”